悼亡祕書
作者：方逢振
朝代：宋

paragraphs: 翠華東南來，奎聚屬吳域。
分王百餘年，靈光赫天德。
龍文發南源，圓書粲東壁。
誰折天罅開，猝忽正氣泄。
剖藏發金櫃，抉藴破石室。
籤怕逐汗牛，至珍去遐絕。
我欲然藜人，四庫亦赤立。
細人慕所愛，但嗟珠玉翼。
君子爲道謀，惟憂孔孟北。
風氣日已趨，南強變金革。
周禮吾能言，欲徵恐無籍。
落落星向晨，後生當努力。